दूसरे टेस्ट में न्यूजीलैंड को ऑस्ट्रेलिया पर बढ़त  
ऑस्ट्रेलिया को पहली पारी में 136 रन पर समेटने के बाद न्यूजीलैंड ने दूसरे क्रिकेट टेस्ट के दूसरे दिन 153 रन की बढ़त कायम कर ली।
ऑस्ट्रेलिया को पहली पारी में 136 रन पर समेटने के बाद न्यूजीलैंड ने दूसरे क्रिकेट टेस्ट के दूसरे दिन 153 रन की बढ़त कायम कर ली। दो दिन के भीतर इस हरी भरी पिच पर 23 विकेट गिरे और नतीजा आना तय लग रहा है।  ब्रिसबेन में पहले टेस्ट में नौ विकेट से हारी कीवी टीम ने दूसरी पारी में तीन विकेट पर 139 रन बना लिए थे। पहली पारी में उसे 14 रन की बढ़त मिली। कप्तान रॉस टेलर 42 और केन विलियमसन 34 रन बनाकर खेल रहे हैं। दोनों ने अब तक 66 रन की साझेदारी कर ली है। चाय के बाद न्यूजीलैंड के तीनों विकेट गिरे।  सलामी बल्लेबाज ब्रेंडन मैकुलम (12) को जेम्स पेटिंसन की गेंद पर फिल ह्यूजेस ने लपका। वहीं मार्टिन गुप्टिल ने पीटर सिडल की गेंद पर विकेट के पीछे कैच थमा दिया। वह 16 रन बनाकर आउट हुए। जेस्सी राइडर को माइक हस्सी ने पैवेलियन भेजा। आगे बढ़कर खेलने के प्रयास में वह चूके और ब्राड हाडिन ने स्टम्प आउट कर दिया।  इससे पहले सिडल और पेटिंसन ने ऑस्ट्रेलिया को न्यूजीलैंड के खिलाफ उसके न्यूनतम स्कोर पर सिमटने से बचाया। दोनों ने आठवें विकेट के लिए 56 रन की साझेदारी की। मेजबान टीम ने लंच तक सात विकेट 81 रन पर गंवा दिए थे। सिडल ने 36 और पेटिंसन ने 17 रन बनाए।